*Előterjesztés száma: 5.f./2015.(IX.29.)*

**Szlovák Önkormányzat beszámolója a 2014 – 15 évi tevékenységéről**

A Szlovák önkormányzat tevékenységéről adok tájékoztatást, mely nemcsak az elmúlt év, az elmúlt 4 éves ciklus, hanem egészen a 20 év tevékenységét öleli át.

Az egész év folyamán az önkormányzatunk szervezésében, de a községi civil és intézményi rendezvényeken, egyházi életben is jelen van, él a csévi szlovák nemzetiségi kultúra / Farsangi Cepec bál, Húsvét, Moréna, Orbán nap,Csévi napok, Csévi búcsú, Barborka, Falukarácsony, lakodalmas vagy temetési szokások./

A tárgyi emlékeinket, őseink örökségét a saját tulajdonú **Tájházunkban** őrizzük, de megőriztük, és folyamatosan gondozzuk a régi síremlékeket, kereszteket, szobrokat a településünkön. Ezek mind, évről-évre visszatérő feladatok. A Tájház az egyik büszkeségünk! Joggal, hiszen nem sok nemzetiségi Önkormányzat büszkélkedhet ilyen szép, tágas saját épülettel, gazdag gyűjteménnyel. Először 1999-ben nyitottuk meg, adtuk át a közösségnek. Gyűjtöttük a tárgyi emlékeket, tataroztattunk, nagy hangsúlyt fektettünk már akkor is, és az óta is, a közel 200 éves épület állagának megóvására. A kezdet óta bővültek kiállítóhelységeink, riasztórendszerrel, gázfűtéssel óvjuk a kiállítást, leltárral rendszereztük a benne őrzött anyagot, melyeket gondos kezekkel ápolja, kezeli a gondnokunk. Tagja vagyunk a Tájházak szövetségének. Sikerült egy közösségi helységet is kialakítani az állandó kiállítás mellé, megoldottuk a vízelvezetést, szép, élhető udvar került kialakításra. Így tudunk helyt adni a különböző rendezvényeinknek, amelyek mindig nagyon népszerűek, látogatottak.

Sokat fordítottunk ezekre a munkálatokra mind tevékenységben, mind anyagi forrás biztosítása terén is. Terveink között szerepel, hogy a jövőben más szokásokat is felelevenítünk majd a Tájházban, pl, kukoricamorzsolás, tollfosztás, disznóvágás, karácsonyeste, ezek mind lelkes aktivisták, és anyagi lehetőségek függvényében valósulhatnak majd meg.

A tárgyi emlékek megőrzésén kívül a 300 év a Pilisben című könyvünk kiadása, a Csévi lagzi dvd-n való megörökítése is fontos volt számunkra, olyannyira, hogy ezt a tavalyi évben az Örökségtár E-tananyagába is feltöltettük, így ezt az **eszmei értéket** a világhálón bárki megnézheti hallgathatja,olvashatja.

**Külső kapcsolataink** ápolásának jó példája többek között a **Pilisi Szlovákok bálja** / melyet csak emlékeztetőül mondom, a mi önkormányzatunk kezdett, kezdeményezett, és már 2 alkalommal szerveztük is!/

Az anyaországi **Igram**, és **Tardoskedd** településsel évek óta tartó, jó baráti viszonyt ápolunk. Lehetőségeinkhez mérten kölcsönösen részt veszünk egymás rendezvényein, ünnepein.

Ugyanez mondható el a **magyarországi szlovák településekkel** való viszonyunkról is, melyekkel főleg itt a megyében, de a Pilis túloldalán is állandó, tevékeny a kapcsolatunk. A hagyományőrző programok néha egy időben zajlanak, de azért legalább egy kis küldöttséggel mindig meg tudjuk tisztelni egymást a rendezvényeken, üléseken, és sajnos már többször a temetéseken is, amikor egy régi, kedves ismerőstől, szlováktól veszünk búcsút közösen.

A **Magyarországi Szlovákok napját** ünnepeljük minden év júliusában, ahová kisebb-nagyobb létszámmal szerveztünk már az évek során vendégsereget, az idei évben Kesztölcön voltunk.

Júniusban a **315 év a Pilisben – Hazaváró - Csévi napok** eseményeiben mi is aktívan részt vettünk. Szombaton a „hazatérő” vendégeket délelőtt az óvodában fogadtunk, majd az Emlékkőnél megtartott ünnepélyes köszöntő és koszorúzás után a Művelődési házban megvendégeltük. Egész délután nyitott kapuk várták őket, az iskolában, Tájházban, templomban, majd a Pincefaluban Gálaműsorral egybekötött - melyen a vendég fellépőkön kívül intézményeink, nemzetiségi csoportjaink is részt vettek - közös mulatozás kezdődött.

A **Komárom-Esztergom megyei Szlovák Önkormányzattal jó kapcsolatot ápolunk.** Évente szervez számunkra Megyei Adventi ünnepséget, ahová szintén számos barátunkat el tudjuk vinni, s találkozhatunk a megyében élő szlovákokkal. Szervezi, és összefogja a megyében tevékenykedő, dolgozó szlovák óvoda, és iskolai pedagógusokat. Szakmai napokat, továbbképzéseket szervezve nekik, és a részt vevő gyermekeknek is felejthetetlen élményt nyújtanak ezek a kis ünnepségek, foglalkozások. Az idei évben a mi óvodánk adott otthont ennek az **Óvodai szlovák szakmai** napnak, melynek lebonyolítását mis is támogattuk.

Aktívan részt vettünk a tavalyi „**Csévi szüreti napok”** szervezésében, rendezésében, mellyel községünk az „Itthon vagy – Magyarország szeretlek” című program egyik benevezett helyszíne volt. A közösségi tér avatása, a szüreti felvonulás, és mulatság után a mi napunk a vasárnapi tájházas gasztronómiai délután volt, ami már hagyománnyá vált, hogy nagyanyáink konyhájába, kamrájába, nagyapáink pincéjébe látogathatnak az érdeklődők. Nagyon értékesnek tartjuk ezeket a programokat, hiszen itt az igazi régi környezetben felelevenednek a régi emlékek, szokások, és a gyerekeknek is élményt nyújthatunk.

Ekkor adtuk át a felújított udvart, helységeket, és adhattunk ízelítőt az idén **káposztás** süteményekből, ételekből. Ezúton is megköszönöm minden lelkes aktivistánknak, aki időt, fáradságot és anyagiakat nem sajnálva elhozta a saját süteményét tésztáját, befőttjét, savanyúságát, terményét. Újra bebizonyosodott, hogy a csévi asszonyok még tudnak régről tanult, csodálatosan finom, és egészséges ételeket készíteni, amiknek még mindig nagy sikere van. Legyünk, legyenek erre büszkék, ez is egy örökség, adjuk át a fiataloknak a receptet, vagy tevékenyen tanítsuk is meg őket, lehet ez majd az új testületnek egy újabb terv, feladat.

A **Téli ünnepkör** ünnepeit a - **Barborka** és a **Falukarácsony**, vagy **Adventi délutánokat**- az évek folyamán számos formában szerveztük már. Mindig igyekeztünk valami újat kitalálni, hogy érdekesebb, felejthetetlenebb legyen. Ezt a hagyományt mi élesztettük fel, meghívva rá rangos szlovák és belföldi vendégeket, kórusokat, önkormányzatokat, civil szervezeteket, vagy csévi aktivistáinkat, vagy baráti társaságok szórakoztak a pincékben, egy közös köszöntős találka után. A másik program, amit szintén szlovák önkormányzatunk teremtett meg, az a **Falukarácsony**. 1995 óta ez a rendezvény volt a közmeghallgatásunk, vagy adtunk fellépőinkkel felejthetetlen élményt a Templomi Falukarácsonyokon, vagy a Tájházban.

Minden rendezvényünk állandó résztvevője az **Asszonykórus**, akik dalaikkal színesítik műsorainkat, vagy aktívan segítenek a szervezésben.

Büszkék vagyunk fiatal tánccsoportunkra! A **Trnka** tánccsoportnak a tavalyi évben sikerült pályázati úton támogatást szereznünk ruhákra és egy új koreográfiára is. Mellettük természetesen meg kell említenem, s egyben köszönnöm a **Beseda klub, Nyugdíjas klub** segítségét, a **Hivatal**, az **intézmények**, és a **Pincefalu egyesület** közreműködését is!

Nagy szomorúságunk, hogy a lelkesen beindult tánccsoportunk nem kap utánpótlást. Igaz, érthető, hogy a fiatal dolgozó felnőttek a mai rohanó világban nehezen tudják a munka mellett a próbákat, szerepléseket beiktatni, de fájó szívvel hiányolom azokat, akik még az általános iskolában meggyönyörködtettek minket, aztán eltűnnek.

Nagy szomorúság az is, hogy a már megállapodott, gyermekiket felnevelt - útnak indított Asszonykórus létszáma sem tud bővülni! Onnan sajnos már csak fogyunk. Természetes hogy változik a világ, nem is lehet mindenkiből táncos-énekes, de a bennünk rejlő értékek ne vesszenek el, az állandóság, a hagyomány, őseink öröksége, az mindig kincs marad.

A népszámlálási adatokról sajnos már van tudomásunk, de reméljük, hogy még sokan érzik magukénak Csévet, s őrzik meg ezt a kincset őseik értékeit, érzik magukat közel a szlovák nemzetiséghez, nemcsak az a **670 állampolgár,** aki ezt nyíltan ki is jelentette a számlálóbiztosok előtt.

A tavalyi évben több alkalommal élhettünk **szavazati jogainkkal**. Most itt csak a szlovák nemzetiségi szavazásra gondolok. Lett parlamenti szószólónk, és a helyi választások új feladatot állítottak elénk. Csak az tehette le voksát a jelöltje mellé, aki előre nyilatkozott erről a szándékáról. **Községünkben 179 ember választhatott szlovák önkormányzati képviselőt.** Ez egyrészt szép eredménynek mondható, ha a környező települések adatait nézem, de másrészt elszomorító, ha a népszámlálási adatokkal vetem össze

A 2015-ös évet előre tervezetten – munka és rendezvényterv –szerint kezdtünk.

Részt veszünk a megyei, országos, községi rendezvényeken,– Falunapok, pilisi bál, szakmai előadások, kulturális programok, hagyományőrző Lakodalom.

Az idei évben nagy feladatunk volt a Piliscsévi Asszonykórus fennállásának 45 éves jubileumi ünnepsége, melyet büszkén állíthatom – a települési Önkormányzattal közösen - sikerült méltóképpen megünnepelnünk.

**Gazdálkodásunk** – a megalakulás óta – némi változáson esett át.

Mindig állami normatívából, hozzájött, hogy feladatalapú támogatásból, és az elmaradhatatlan **önkormányzati támogatásból állt**, melyet ezúton is megköszönök a tisztelt Képviselő testületnek! Nem tudnánk a kitűzött céljainkat, feladatainkat ellátni, ha nem kapnánk ezt a támogatást / pl. Tájház felújítás, fenntartás, állagmegóvás, működési kiadások, hagyományőrző programok, rendezvények lebonyolítása/

Igyekszünk minden pályázati lehetőséget kihasználni, melynek adminisztratív feladatait a hivatali dolgozók segítségével tudjuk csak elvégezni, melyet ezúton is megköszönök nekik!

Bízunk a további támogató együttműködésben, tisztelettel:

Piliscsév,2015-09-24.

Vogyeraczki Mária

Szlovák Önkormányzat elnöke